**Forslag til:**

**Inatsisartutlov om ændring af landstingslov om indkomstskat**

(Nyt kapitel 3 b om selskaber uden fradragsret for udbytter, ophævelse af fradragsretten for visse udbytter, nedsættelse af udbytteskatten for visse udbytter, ophævelse af udbytteskatten for visse datterselskabsudbytter, ændringer i afskrivningsreglerne, lempelse af tynd kapitaliseringsreglen, indførsel af kildeskat på rentebetalinger til udlandet og skattefrihed for arbejdsgiverbetalte rejser med mere)

**§ 1**

I landstingslov nr. 12 af 2. november 2006 om indkomstskat, som bl.a. ændret ved landstingslov nr. 2 af 26. april 2007, landstingslov nr. 11 af 15. november 2007, landstingslov nr. 9 af 5. december 2008, Inatsisartutlov nr. 3 af 30. november 2009, Inatsisartutlov nr. 9 af 3. december 2012, Inatsisartutlov nr. 10 af 29. november 2013, Inatsisartutlov nr. 37 af 9. december 2015, Inatsisartutlov nr. 7 af 6. juni 2016, Inatsisartutlov nr. 22 af 28. november 2018, Inatsisartutlov nr. 41 af 2. december 2019, Inatsisartutlov nr. 11 af 1. december 2021, og senest Inatsisartutlov nr. 30 af 25. november 2022, foretages følgende ændringer:

**1.** I § 14, stk. 1, nr. 3, affattes 1. pkt. således:

”Indtægter i form af udbytte af aktier og anparter, jf. dog § 86 og § 38 j, stk. 1, andelsbeviser og lignende værdipapirer, jf. dog § 34, stk. 1, nr. 7.”

**2.** § 19 b ophæves.

**3.** I § 22, stk. 5, ophæves og erstattes af:

”*Stk. 5.*  Hvis et aktiv omfattet af stk. 2, nr. 1-2, afstås, kan den skattepligtige undlade at medregne fortjenesten i den skattepligtige indkomst for afståelsesåret, hvis der senest inden udløbet af det efter afståelsesåret følgende indkomstår sker anskaffelse af et tilsvarende aktiv, og den skattepligtige fortjeneste i forbindelse med afståelsen fuldt ud kan fragå i den afskrivningsberettigede anskaffelsessum for aktivet. I de i 1. pkt. nævnte tilfælde fragår den skattepligtige fortjeneste i den afskrivningsberettigede anskaffelsessum for det således anskaffede aktiv. Pkt. 1-2 finder kun anvendelse, hvis den skattepligtige i selvangivelsen for afståelsesåret har indberettet, at der foretages en genanbringelse. Endvidere er det en betingelse for anvendelsen af pkt. 1-2, at den skattepligtige ikke i afståelsesåret har skyldige forfaldne skatte- eller afgiftsrestancer.

 *Stk. 6.*  Et tilsvarende aktiv anses for anskaffet, hvis der indenfor den i stk. 5, angivne frist er indgået en skriftlig, bindende aftale om levering af aktivet, og den fysiske levering af aktivet ikke finder sted senere end det 3. indkomstår efter afståelsesåret. Et aktiv anses for leveret i det indkomstår, hvor selskabet kan påbegynde afskrivninger.

 *Stk. 7.* Finder anskaffelsen af et tilsvarende aktiv ikke sted indenfor de i stk. 5 eller stk. 6 fastsatte frister, eller fragår fortjenesten ikke i den afskrivningsberettigede anskaffelsessum for aktivet i det år aktivet anskaffes, skal fortjenesten med tillæg af 1,0 procent per påbegyndt måned fra udløbet af det indkomstår, hvor fortjenesten opstod, indtil udløbet af det indkomstår, hvor dette konstateres, medregnes til den skattepligtige indkomst for sidstnævnte indkomstår.”

**4.** I§ 30, stk. 1, indsættes efter 2. pkt.:

”Fristen i 1. pkt. er dog 10 år for skattepligtige, der hvert indkomstår inden udløbet af fristen for indgivelse af selvangivelse, indberetter en specifikation til skatteforvaltningen af et resterende fremførselsberettiget underskud og en erklæring om, at den skattepligtige vil opbevare al regnskabsmateriale af relevans for opgørelse af underskuddet indtil 2 år efter, at underskuddet er fradraget. Indberetningen efter pkt. 3 skal ske elektronisk på den måde skatteforvaltningen anviser. Regnskabsmaterialet skal indgives til skatteforvaltningen senest 60 dage efter anmodning. Naalakkersuisut kan fastsætte nærmere regler om, hvilke oplysninger, der skal indberettes, hvilket materiale, den skattepligtige skal opbevare, og regler om adgang til, hvis der foreligger særlige omstændigheder at se bort fra en fristoverskridelse. Uanset reglerne i § 47, i landstingslov om forvaltning af skatter, kan skatteforvaltningen, i det omfang ansættelsen har betydning for opgørelse af et underskud, indtil udløbet af det 2. indkomstår efter at et underskud er udnyttet, afgive varsel og ændre en ansættelse af indkomstskat senere end den 31. oktober i det 5 år efter indkomstårets udløb.”

**5.** § 34, stk. 1, nr. 11, affattes således:”

”11) Udbytte, som de i § 1, stk. 1, nr. 3, 4, 6, 7 og 9 nævnte selskaber med videre modtager af aktier eller anparter i selskaber hjemmehørende i udlandet. Dette gælder dog kun, hvis det udbyttemodtagende selskab er et moderselskab, jf. § 38 h, stk. 7. 1 pkt. gælder dog ikke skattepligtige, der omfattes af kapitel 3 b.”

**6.** § 34, stk. 1, nr. 15, affattes således:

”15) Værdien af rejser, der

a) ydes i et tjenesteforhold, samt til personer, der er valgt til medlem eller medhjælp for bestyrelser, udvalg, kommissioner, råd, nævn eller andre kollektive organer, herunder Naalakkersuisut, Inatsisartut og kommunalbestyrelser, eller

b) ydes til hjemstedet for privat eller offentligt ansatte efter de for tjenestemænd i Grønland gældende regler. De efter denne litra skattefri frirejser omfatter dog kun 1 årlig feriefrirejse.”

**7.** I § 36 c, stk. 1, nr. 3, ændres ”2:1” til: ”4:1”.

**8.** Efter § 36 d indsættes:

”**§ 36 e.**  I forbindelse med enhver udbetaling eller godskrivning af renter vedrørende gæld til selskaber m.v., der er omfattet af stk. 2, skal den, for hvis regning udbetalingen eller godskrivningen foretages, indeholde 25 pct. af den samlede rente. Det indeholdte beløb benævnes ”renteskat”. Pligten til at indeholde renteskat påhviler selskaber m.v. der omfattes af § 1, stk. 1, nr. 3, 4, 6, 7 og 10. Hvis den, for hvis regning udbetaling eller godskrivning foretages, ikke har hjemting her i landet og udbetalingen eller godskrivningen foretages af en dertil befuldmægtiget, der har hjemting her i landet, påhviler det den befuldmægtigede at foretage indeholdelse. Den indeholdte renteskat forfalder til betaling efter reglerne i § 81. Bestemmelsen i § 76, stk. 3, finder tilsvarende anvendelse.

 *Stk. 2.* Skattepligtige er juridiske personer med hjemsted i udlandet. Skattepligten omfatter ikke renter af fordringer, som er knyttet til et fast driftssted omfattet af § 2, stk. 1, nr. 10. Skattepligten omfatter ikke renter, hvis beskatningen af renter skal frafaldes eller nedsættes efter en dobbeltbeskatningsoverenskomst mellem Grønland og det land, hvor det modtagende selskab m.v. er hjemmehørende. Skattepligten bortfalder, hvis et grønlandsk moderselskab m.v. selv direkte eller indirekte har bestemmende indflydelse i det modtagende selskab, jf. § 36 a, stk. 1-2, i en sammenhængende periode på mindst 1 år. Skattepligten bortfalder desuden, hvis det modtagende selskab m.v. er under bestemmende indflydelse af et moderselskab m.v., der er hjemmehørende i Danmark, på Færøerne eller et land, som har en dobbeltbeskatningsoverenskomst med Grønland, hvis dette selskab m.v. efter reglerne i Danmark, på Færøerne eller dette land kan undergives CFC-beskatning af renterne, hvis betingelserne herfor efter disse regler er opfyldt. Skattepligten bortfalder endvidere, hvis det modtagende selskab m.v. godtgør, at den udenlandske beskatning af renterne udgør mindst 15 procent, samt at det ikke betaler renterne videre til et andet udenlandsk selskab m.v., som er undergivet en beskatning af renterne, der er mindre end 15 procent. Skattepligten bortfalder endvidere, hvis der er tale om lån, der er ydet af en udenlandsk, herunder Dansk eller Færøsk, statslig myndighed, en enhed under en stat, eller en mellemfolkelig organisation. Skattepligten bortfalder endvidere, hvis der er tale om lån, der er ydet af udenlandske statslige myndigheder eller af mellemfolkelige organisationer m.m., medmindre der er tale udlån på sædvanlige forretningsmæssige vilkår.

 *Stk. 3.*  Skatteforvaltningen kan tillade at indeholdelsespligten ikke påhviler den, for hvis regning udbetaling eller godskrivning af renter foretages, såfremt udbetalingen eller godskrivning ikke foretages direkte til rentemodtageren, men til en person, et dødsbo, et selskab, en fond, en forening eller en institution m.v. med hjemting her i landet, der varetager rentemodtagerens interesser. I så fald pålægges indeholdelsespligten og de hertil knyttede pligter til at indbetale og indsende oplysninger i stedet den nævnte person, dødsbo, selskab, fond, forening eller institution m.v.

 *Stk. 4.*  I forbindelse med enhver indfrielse af gæld til et selskab m.v., med hjemsted i udlandet, skal den, for hvis regning indfrielsen foretages, indeholde 25 pct. af den skattepligtige gevinst af kursgevinster. Dette omfatter dog kun kursgevinster fra kilder her i landet på fordringer, der er stiftet på sådanne vilkår, at gælden skal indfries til en forud fastsat overkurs i forhold til værdien på stiftelsestidspunktet, såfremt debitor er et selskab eller en forening m.v. omfattet af § 1, stk. 1, nr. 3, 4, 6, 7 og 10, eller et fast driftssted omfattet § 2, stk. 1, nr. 10. Den skattepligtige kursgevinst opgøres som forskellen mellem fordringens værdi på stiftelsestidspunktet og den aftalte indfrielsessum. Sker indfrielsen gennem afdrag, medregnes en så stor del, som svarer til forholdet mellem på den ene side indfrielsessummen med fradrag af anskaffelsessummen og på den anden side indfrielsessummen. Reglerne i stk. 1 og 2 finder tilsvarende anvendelse.”

**9.** Efter § 38 g indsættes:

”**Kapitel 3 b**

*Selskaber uden fradragsret for udbytter*

 **§** **38 h.** Selskaber som er skattepligtige efter § 1, nr. 3 og som udøver virksomhed som omhandlet i stk. 2-3, kan vælge at blive omfattet af reglerne i dette kapitel. Det samme gælder for selskaber, som omfattes af stk. 4, såfremt dette forinden godkendes af Naalakkersuisut.

 *Stk. 2.* Skattepligtige hvor mindst 90 procent af den skattepligtiges omsætning kan henføres til aktiviteter i henhold til udnyttelsestilladelser meddelt i henhold til Inatsisartutlov om mineralske råstoffer og aktiviteter af betydning herfor, Inatsisartutlov om udnyttelse af vandkraftressourcer til produktion af energi eller Inatsisartutlov om kommerciel udnyttelse af is og vand.

 *Stk. 3.* Skattepligtige hvor mindst 90 procent af den skattepligtiges omsætning kan henføres til virksomhed med udnyttelse af elektricitet fra vandkraftværker i Grønland til energiintensiv industriel produktion, produktion af energiprodukter, drift af serverparker eller onlinedatalagering. Det er en betingelse at den skattepligtige enten er et datterselskab til et selskab, der er omfattet af stk. 2, og som er rettighedshaver for den tilladelse, der ligger til grund for den skattepligtiges aktiviteter, eller at den skattepligtige er koncernforbundet med dette selskab.

 *Stk. 4.* Selskaber, som er skattepligtige efter § 1, nr. 3, og som er et datterselskab til, eller indgår i en koncern med et selskab, som omfattes af stk. 1-3, såfremt selskabets virksomhed i øvrigt har en tæt tilknytning til aktiviteter omfattet af stk. 1-3, f.eks. ved drift af havnefaciliteter, lastnings, losnings- og vedligeholdelsesfaciliteter, køb og salg af produktionsstoffer. Det er en betingelse at aktiviteten ikke sker med henblik på salg af varer eller tjenesteydelser til slutbrugere i Grønland. Det er endvidere en betingelse at selskabets aktiviteter ikke sker i direkte konkurrence med selskaber, der har hjemsted i Grønland.

 *Stk. 5.* Selskaber, der opfylder betingelserne i stk. 1-4, kan vælge at blive omfattet af reglerne i dette kapitel fra og med det første indkomstår, hvor betingelserne er opfyldt. For selskaber, der er omfattet af stk. 4, er det en betingelse at dette forinden er godkendt af Naalakkersuisut, jf. stk. 1. Valget skal meddeles skatteforvaltningen senest 1 måned inden indkomstårets start på den måde skatteforvaltningen anviser. Valget efter 1. pkt. er bindende for selskabet i periode på mindst 5 indkomstår, jf. dog stk. 6. Enhver, for hvem det skønnes at være af betydning, kan hos skatteforvaltningen indhente bindende forhåndsbesked, om et selskab kan omfattes af bestemmelserne i stk. 1-4. Såfremt anmodningen om en bindende forhåndsbesked vedrører et selskab omfattet af stk. 4, skal forhåndsbeskeden dog godkendes af Naalakkersuisut.

 *Stk. 6.* Skatteforvaltningen fastsætter, hvorledes der skal gås frem ved ind- og udtræden af beskatning efter dette kapitel, herunder fastsætter vilkår. Hvis den skattepligtige i et indkomstår ikke længere opfylder kravene i stk. 1-4, skal skatteforvaltningen træffe afgørelse og fastsætte vilkår om, at selskabet skal udtræde af beskatningen efter dette kapitel senest ved begyndelsen af det efter ligningsåret følgende indkomstår. Skatteforvaltningen kan dog give dispensation, såfremt fravigelserne skyldes særlige omstændigheder, eller hvis fravigelserne er af ubetydelig eller forbigående karakter.

 *Stk. 7.* Som moderselskab anses selskaber, der ejer mindst 25 procent af aktie- eller anpartskapitalen i det udbyttegivende selskab, datterselskabet, i en sammenhængende periode på mindst 1 år, inden for hvilken periode udbytteudlodningstidspunktet skal ligge.

 *Stk. 8.* Ved datterselskabsudbytter forstås udbytter af aktier eller anparter, som ejes af et selskab, som har ejet mindst 25 pct. af aktie- eller anpartskapitalen i datterselskabet i en sammenhængende periode på mindst 1 år, inden for hvilken periode udbytteudlodningstidspunktet skal ligge.

 **§ 38 i.** Den skattepligtige indkomst for de i § 38 h, stk. 1-5, nævnte selskaber, der har valgt at blive beskattet efter reglerne i dette kapitel, opgøres efter lovens almindelige regler med de ændringer, der følger af denne bestemmelse.

 *Stk. 2.* Til den skattepligtige indkomst medregnes ikke udbytter modtaget fra selskaber omfattet af § 1, stk. 1, nr. 3, 4, 6 og 7, eller selskaber hjemmehørende i udlandet. Dette gælder dog kun udbytter af datterselskabsaktier, jf. § 38 h, stk. 8 og udbytter, hvor der efter § 86 er indeholdt en endelige udbytteskat. 1. pkt. gælder dog kun for udbytter, jf. dog § 86, hvor det udbyttegivende selskab ved opgørelsen af den skattepligtige indkomst ikke har haft fradrag for udlodningen af udbytter. Bestemmelsen i 1. pkt. omfatter heller ikke udbytte, i det omfang et datterselskab på et lavere ejerniveau har haft fradrag for udbytteudlodningen, uden at fradraget er modsvaret af beskatning af udbytteudlodningen til et mellemliggende niveau.

 *Stk. 3.* Uanset § 27 er der aldrig fradrag for udlodningen af udbytter.

 **§ 38 j.** Uanset § 86, stk. 1 og 2, skal selskaber omfattet af § 38 h, stk. 1-4, der har valgt at blive beskattet efter reglerne i dette kapitel, ved udlodningen af udbytter indeholde en udbytteskat på 24 procent, jf. dog stk. 2. 1. pkt. gælder også for de i § 87, stk. 1-3 nævnte udlodninger. Det indeholdte beløb benævnes udbytteskat, og er en endelige skat. Indeholdelsen går forud for andre krav på udbyttet, herunder modkrav fra aktie- eller anpartsselskabet. Indeholdelsen og meddelelse til skatteforvaltningen m.v. skal ske efter reglerne i § 88.

 *Stk. 2.* Hvis modtageren er et andet selskab, omfattet af kapitel 3 b, og som har valgt at blive beskattet efter reglerne i dette kapitel, udgør udbytteskattesatsen dog 0 procent. 1. pkt. finder ikke anvendelse, hvis udbyttet fra det grønlandske selskab er en videreudlodning af udbytte, som dette selskab har modtaget direkte eller indirekte af datterselskabsaktier, i et selskab hjemmehørende i udlandet, og det grønlandske selskab ikke var retmæssig ejer af det modtagne udbytte.”

**10.** I § 101, stk. 6, 2. punktum, ændres ”30 procent” til: ”1/3”.

**§ 2**

Loven træder i kraft den 1. januar 2024 og har virkning fra og med indkomståret 2024.

 *Stk. 2.* Et uudnyttet skattepligtig underskud kan kun fremføres udover det 5. indkomstår efter § 1, nr. 4, såfremt det er opstået i et indkomstår, der begynder den 1. januar 2018 eller senere.

*Grønlands selvstyre, den x. xx 2023*

**Formanden for Naalakkersuisut**